# Písomná informácia pre používateľa

# CORSODYL

# 0,2 % orálny roztok

chlórhexidínium‑diglukonát

**Pozorne si prečítajte** **celú písomnú informáciu predtým, ako začnete používať tento liek, pretože obsahuje pre vás dôležité informácie.**

Vždy používajte tento liek presne tak, ako je to uvedené v tejto informácii alebo ako vám povedal váš lekár alebo lekárnik.

* Túto písomnú informáciu si uschovajte. Možno bude potrebné, aby ste si ju znovu prečítali.
* Ak potrebujete ďalšie informácie alebo radu, obráťte sa na svojho lekárnika.
* Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.
* Ak sa do 5 dní nebudete cítiť lepšie alebo sa budete cítiť horšie, musíte sa obrátiť na lekára.

**V tejto písomnej informácii sa dozviete:**

1. Čo je Corsodyl a na čo sa používa

2. Čo potrebujete vedieť predtým, ako použijete Corsodyl

3. Ako používať Corsodyl

4. Možné vedľajšie účinky

5. Ako uchovávať Corsodyl

6. Obsah balenia a ďalšie informácie

**1. Čo je Corsodyl a na čo sa používa**

Corsodyl roztok na ústne výplachy obsahuje liečivo nazývané chlórhexidínium‑diglukonát, čo je antibakteriálna látka.

**Corsodyl roztok na ústne výplachy sa používa**

* na potlačenie tvorby zubného povlaku;
* na liečbu a prevenciu zápalu ďasien;
* na udržiavanie hygieny dutiny ústnej a v situáciách, kedy nie je možné dôkladné čistenie zubov kefkou (po chirurgických zákrokoch v ústnej dutine, u telesne a duševne postihnutých, u smrteľne chorých pacientov alebo u pacientov s oslabeným imunitným systémom);
* na podporu hojenia po chirurgických zákrokoch v ústach;
* na liečbu opakujúcich sa aftóznych vriedkov a infekcií v dutine ústnej;
* pri zápaloch ďasien spôsobených zubnou protézou;
* pri plesňových (kandidových alebo kvasinkových) ochoreniach dutiny ústnej (soor).

Corsodyl roztok na ústne výplachy je určený dospelým a deťom od 12 rokov.

Corsodyl roztok na ústne výplachy sa ďalej v texte označuje pre zjednodušenie iba ako „Corsodyl“.

**2. Čo potrebujete vedieť predtým, ako použijete Corsodyl**

**Nepoužívajte Corsodyl**

* ak ste alergický na chlórhexidín alebo na ktorúkoľvek z ďalších zložiek tohto lieku (uvedených v časti 6).

**Upozornenia a opatrenia**

* Corsodyl sa môže používať iba v ústnej dutine;
* Corsodyl sa nemá prehĺtať;
* dbajte na to, aby sa vám Corsodyl nedostal do očí a uší; ak sa vám do očí alebo uší dostane, dôkladne si ich vypláchnite vodou;
* prestaňte používať Corsodyl a informujte svojho zubného lekára, ak sa u vás po jeho použití vyskytne bolesť alebo podráždenie v ústach;
* ak sa u vás po použití lieku Corsodyl objaví vyrážka, opuch pier, jazyka, hrdla alebo tváre alebo ťažkosti s dýchaním, prestaňte používať Corsodyl a ihneď vyhľadajte lekársku pomoc;
* na začiatku používania lieku Corsodyl sa u vás môže vyskytnúť zmena vnímania chuti, pocit necitlivosti, mravčenia alebo pálenia jazyka; pri pokračujúcom používaní tieto príznaky zvyčajne vymiznú; ak však pretrvávajú, obráťte sa na lekára alebo lekárnika;
* môže dôjsť k prechodnému zafarbeniu zubov a jazyka; toto zafarbenie nie je trvalé a z veľkej miery sa mu dá predísť obmedzením konzumácie potravín/nápojov, ktoré môžu spôsobovať zafarbenie, akými sú čaj, káva alebo červené víno; zafarbenie sa dá odstrániť čistením zubnou kefkou alebo v prípade používania zubnej protézy bežnými čistiacimi prípravkami na protézy, ale v niektorých prípadoch môže byť potrebné profesionálne čistenie;
* niektoré zubné pasty môžu brániť lieku Corsodyl v účinku; po vyčistení zubov zubnou pastou si ústa dôkladne vypláchnite vodou a počkajte 5 minút predtým, ako použijete Corsodyl; prípadne použite Corsodyl v odlišnom čase počas dňa.

**Iné lieky a Corsodyl**

Ak teraz používate, alebo ste v poslednom čase používali, či práve budete používať ďalšie lieky, povedzte to svojmu lekárovi alebo lekárnikovi.

**Tehotenstvo dojčenie a plodnosť**

Ak ste tehotná alebo dojčíte, ak si myslíte, že ste tehotná alebo ak plánujete otehotnieť, poraďte sa so svojím lekárom alebo lekárnikom predtým, ako začnete užívať tento liek.

Corsodyl môžete používať počas tehotenstva alebo dojčenia.

**Vedenie vozidiel a obsluha strojov**

Nebol zaznamenaný ani nie je známy žiaden nepriaznivý vplyv na schopnosť viesť vozidlá a obsluhovať stroje.

**Tento liek obsahuje aj glycerol, sorbitol a hydroxystearoylmakrogol-glycerol.**

Množstvo potenciálne prehltnutého glycerolu, sorbitolu a hydroxystearoylmakrogol-glycerolu je však zanedbateľné.

Obsah sorbitolu je však potrebné vziať do úvahy u pacientov so vzácnymi dedičnými preblémami s intoleranciou fruktózy.

Obsah hydroxystearoylmakrogol-glycerol môže spôsobiť podráždenie žalúdka a hnačku.

**3. Ako používať Corsodyl**

Vždy používajte tento liek presne tak, ako je to uvedené v tejto písomnej informácii alebo ako vám povedal váš lekár alebo lekárnik. Ak si nie ste niečím istý, overte si to u svojho lekára alebo lekárnika.

**Dospelí**

Pokyny na použitie všeobecne

Ústa sa majú dvakrát denne starostlivo vyplachovať približne jednu minútu 10 ml roztoku Corsodyl. Po vypláchnutí úst sa má roztok vypľuť.

Uvedené dávky sa nesmú prekračovať.

V prípade, že príznaky Vašich ťažkostí aj napriek liečbe pretrvávajú, poraďte sa s lekárom.

Liečba zápalu ďasien

Odporúča sa liečba trvajúca približne jeden mesiac.

Aftózne vriedky a  infekcie ďasien a ústnej dutiny

V liečbe sa má pokračovať ešte 48 hodín po odznení klinických príznakov.

Použitie pri zubných chirurgických zákrokoch

Tento liek treba použiť pred zákrokom.

Zápaly spôsobené zubnou protézou

Zubné protézy sa majú dvakrát denne vyčistiť a na 15 minút namočiť do  roztoku Corsodyl.

**Deti a staršie osoby**

Pre starších pacientov a pre deti vo veku 12 rokov a staršie je vhodná zvyčajná dávka pre dospelých, pokiaľ zubný lekár alebo ošetrujúci lekár neodporučí inú dávku.

O použití tohto lieku u detí mladších ako 12 rokov sa treba vopred poradiť s lekárom.

**Ak použijete viac lieku Corsodyl, ako máte**

Chlórhexidín sa po užití ústami vstrebáva veľmi málo. I keď systémové (celkové) účinky sú nepravdepodobné dokonca aj po požití veľkého množstva, kvôli náležitému postupu je potrebné vyhľadať radu lekára.

**Ak zabudnete použiť Corsodyl**

Nepoužívajte dvojnásobnú dávku, aby ste nahradili vynechanú dávku.

Ak máte akékoľvek ďalšie otázky týkajúce sa použitia tohto lieku, opýtajte sa svojho lekára alebo lekárnika.

**4. Možné vedľajšie účinky**

Tak ako všetky lieky, aj tento liek môže spôsobovať vedľajšie účinky, hoci sa neprejavia u každého.

Môže sa objaviť alergická reakcia vrátane závažnej alergickej reakcie (anafylaxie). Ak se u vás objaví vyrážka, opuch pier, jazyka, krku a tváre alebo máte ťažkosti s dýchaním, prestaňte používať Corsodyl a okamžite vyhľadajte lekársku pomoc.

Veľmi časté (vyskytujú sa u viac ako 1 z 10 pacientov)

povlak na jazyku

Časté (vyskytujú sa u 1 až 10 zo 100 pacientov)

sucho v ústach

Veľmi zriedkavé (vyskytujú sa u menej ako 1 pacienta z 10 000)

prechodné zmeny chuti, bolesť jazyka a brnenie alebo mierne pálenie jazyka

Neznáme (častosť sa nedá odhadnúť z dostupných údajov)

zmeny farby jazyka alebo zubov a zubných protéz

podráždenie a bolesť úst, olupovanie, bolesť a opuch sliznice ústnej dutiny

opuch príušných žliaz

**Hlásenie vedľajších účinkov**

Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii pre používateľa. Vedľajšie účinky môžete hlásiť aj priamo na národné centrum hlásenia uvedené v [Prílohe V](http://www.ema.europa.eu/docs/en_GB/document_library/Template_or_form/2013/03/WC500139752.doc). Hlásením vedľajších účinkov môžete prispieť k získaniu ďalších informácií o bezpečnosti tohto lieku.

**5. Ako uchovávať Corsodyl**

Tento liek uchovávajte mimo dohľadu a dosahu detí.

Uchovávajte pri teplote do 25 °C.

Po prvom otvorení nepoužívajte dlhšie ako 6 mesiacov.

Nepoužívajte tento liek po dátume exspirácie, ktorý je uvedený na škatuľke. Dátum exspirácie sa vzťahuje na posledný deň v danom mesiaci.

Nepoužívajte tento liek, ak spozorujete viditeľné znaky poškodenia lieku.

Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.

**6. Obsah balenia a ďalšie informácie**

**Čo Corsodyl obsahuje**

* liečivo je chlórhexidínium‑diglukonát 0,2 g v 100 ml lieku;
* ďalšie zložky sú glycerol, hydroxystearoylmakrogol-glycerol, nekryštalizujúci sorbitol 70 %, silica mäty piepornej a čistená voda.

**Ako vyzerá Corsodyl a obsah balenia**

Corsodyl je číry alebo slabo opalizujúci bezfarebný roztok mätovej vône.

Balenie obsahuje 300 ml alebo 600 ml roztoku v hnedej polyetyléntereftalátovej (PET) fľaši so skrutkovacím uzáverom z bieleho propylénu a s písomnou informáciou pre používateľa vytlačenou na etikete.

**Držiteľ rozhodnutia o registrácii**

GlaxoSmithKline Consumer Healthcare Czech Republic s.r.o.

Hvězdova 1734/2c, 140 00 Praha 4, Česká republika

**Výrobca**

Omega Pharma Manufacturing GmbH & Co. KG, Benzstrasse 25, 71083 Herrenberg, Nemecko alebo

Purna Pharmaceuticals NV, Rijksweg 17, 2870 Puurs, Belgicko

**Táto písomná informácia bola naposledy aktualizovaná v 11/2020.**